90/651/ETY: Neuvoston päätös, tehty 4 päivänä joulukuuta 1990, kulutustavaroiden käytöstä aiheutuvia vaaroja koskevaan nopeaan yhteisön tietojenvaihtojärjestelmään Saksan yhdistymisen yhteydessä tarvittavista mukautuksista



Virallinen lehti nro L 353 , 17/12/1990 s. 0043 - 0044

Suomenk. erityispainos Alue 15 Nide 10 s. 0018

Ruotsink. erityispainos Alue 15 Nide 10 s. 0018



NEUVOSTON PÄÄTÖS, tehty 4 päivänä joulukuuta 1990, kulutustavaroiden käytöstä aiheutuvia vaaroja koskevaan nopeaan yhteisön tietojenvaihtojärjestelmään Saksan yhdistymisen yhteydessä tarvittavista mukautuksista (90/651/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että Saksan yhdistymisestä alkaen yhteisön oikeutta sovelletaan kokonaisuudessaan entisen Saksan demokraattisen tasavallan alueella, soveltaminen aiheuttaa todennäköisesti vaikeuksia asianmukaisten hallinnollisten rakenteiden puuttumisen vuoksi, tämä koskee päätöstä 89/45/ETY(4), sellaisena kuin se on muutettuna päätöksellä 90/352/ETY(5), jonka tarkoituksena on aloittaa nopea tietojenvaihto yhteisön tasolla kulutustavaroiden osalta, jos nämä yhteisössä kaupan pidettävät tuotteet voivat vaarantaa kuluttajien terveyttä tai turvallisuutta aiheellisten toimenpiteiden kiireellistä toteuttamista vaativalla tavalla; tässä tarkoituksessa perustettiin yhteisön ja kansallisella tasolla luotu järjestelmä, on siten tarpeellista ottaa huomioon nämä vaikeudet antamalla Saksalle mahdollisuus soveltaa kyseistä nopeaa tietojärjestelmää eri tavalla, tämän poikkeuksen on oltava luonteeltaan väliaikainen, ja se saa häiritä mahdollisimman vähän yhteismarkkinoiden toimintaa; Saksan on kaikin tavoin pyrittävä saavuttamaan tässä päätöksessä tarkoitetut tavoitteet koko alueellaan, ja perustamissopimuksessa ei määrätä 235 artiklan ohella muista toimivaltuuksista tämän päätöksen tekemiseksi, ON TEHNYT TÄMÄN PÄÄTÖKSEN: 1 artikla 1 Saksalla on oikeus sallia entisen Saksan demokraattisen tasavallan alueella päätöksen 89/45/ETY soveltamisesta johtuvien velvoitteiden täyttäminen viimeistään 31 päivänä joulukuuta 1992 päättyvän ajanjakson aikana muilla kuin kyseisessä päätöksessä jo määrätyillä keinoilla. 2 Saksan on tuon ajanjakson aikana varmistettava, että nykyisiä rakenteita voidaan käyttää mahdollisuuksien mukaan päätöksessä 89/45/ETY tarkoitettujen tavoitteiden saavuttamiseksi, sekä varmistettava erityisesti, että edellä mainitulla päätöksellä käyttöön otetun järjestelmän avulla saadut tiedot välitetään asianmukaisesti koko sen alueelle. 2 artikla Saksa esittää säännöllisesti kertomuksia päätöksen 89/45/ETY 7 artiklan mukaisesti perustetussa komiteassa käytävien neuvottelujen yhteydessä 1 artiklan mukaisesti toteutetuista toimenpiteistä. Kaikki jäsenvaltiot voivat ilmoittaa komissiolle mahdollisista vaikeuksista. Komissio tutkii asian kiireellisesti ja esittää johtopäätöksensä sekä mahdolliset aiheelliset toimenpiteet. 3 artikla Tämä päätös on osoitettu kaikille jäsenvaltioille. Tehty Brysselissä 4 päivänä joulukuuta 1990. Neuvoston puolesta Puheenjohtaja G. DE MICHELIS (1) EYVL N:o L 263 26.9.1990, s. 11 (2) Lausunto on annettu 21 päivänä marraskuuta 1990 (3) Lausunto on annettu 20 päivänä marraskuuta 1990 (4) EYVL N:o L 17, 21.1.1989, s. 51 (5) EYVL N:o L 173, 6.7.1990, s. 49